Նվիրված անհայտ կորածների հիշատակի օրվան

 Հայաստանում հունիսի 29-ին նշում են Անհայտ կորած ազատամարտիկների հիշատակի օրը: Այդ կապակցությամբ Արագածոտնի մարզպետարանի նախաձեռնությամբ կազմակերպվեց միջոցառում, որի վայրը ընտրվել էր Աշտարակի Պերճ Պռոշյանի անվան դպրոցը: Այն ճանաչված է իբրեւ ռազմահայրենասիրական դաստիարակության հենակետային դպրոց:

 Բացելով հանդիսությունը, Արագածոտնի փոխմարզպետ Նունե Մովսիսյանը ներկայացրեց հյուրերին, որոնց մեջ էին ՀՀ աշխատանքի եւ սոցիալական հարցերի փոխնախարար Ջեմմա Բաղդասարյանը, ՀՀ պաշտպանության նախարարի խորհրդական, գեներալ Մուրազ Սարգսյանը, զինվորականներ, ազատամարտիկների հարազատներ, համայնքների ղեկավարներ, դպրոցների տնօրեններ:

 -Մեր մարզում անհայտ կորած ազատամարտիկները 9-ն են՝ Օշական, Օրգով, Սասունիկ, Աշտարակ, Ոսկեվազ, Ոսկեհատ, Նոր Եդեսիա, Ուջան, Աղձք համայնքներից,-ասաց փոխմարզպետը:-Մենք մեր հարգանք ենք տածում նրանց եւ նրանց հարազատների նկատմամբ, եւ այդ զգացմունքը մեկ օրով չի սահմանափակվում:

 Նա փոխանցեց մարզպետ Սարգիս Սահակյանը հարգանքի խոսքը եւ պատրաստակամությունը ազատամարտիկների հարազատներին ցանկացած հարցում աջակցելու եւ սատար կանգնելու համար:

 Այնուհետեւ հնչեցին անհայտ կորածների անունները, ընթերցվեցին նրանց կենսագրությունները, որոնք ինքնին հերոսության ու հայրենասիրության դաստիարակության լավագույն դասեր են: Այնուհետեւ նրանց հարազատներին մարզպետի կողմից հանձնվեցին նվերներ:

 Օրվա թեմային համահունչ իրենց կատարումներով հանդես եկան դպրոցի աշակերտները, որոնք առանձնակի հույզեր առաջացրին ներկաների մոտ:

 Միջոցառմամբ տպավորված՝ փոխնախարար Ջեմմա Բաղդասարյանն ասաց, որ օրվա առիթով միջոցառումներ է իրականացվում ողջ երկրում: Առավոտյան երկրի ղեկավարությունը, տարբեր գերատեսչությունների, հասարակական կազմակերպությունների ղեկավարները, հարազատները այցելեցին Եռաբլուր, հարգանքի եւ խոնարհման տուրք մատուցելու թե՛ զոհվածներին, եւ թե՛ անհայտ կորածներին:

 Իր հուզմունքն ու զգացողությունները կիսեց նաեւ գեներալ Մուրազ Սարգսյանը: Նա ասաց, որ լինելով Հայրենական պատերազմում անհայտ կորածի որդի եւ զոհվածի եղբայր, նա շատ լավ է պատկերացնում անհայտ կորած հերոսների հարազատների հոգեվիճակը:

- Մենք բոլորս սպասում ենք նրանց եւ երբեք չենք դադարեցնում նրանց հետքերով կատարվող ուսումնասիրություններն ու բանակցությունները,-ասաց գեներալը:

Այնուհետեւ դպրոցի Փառքի սրահում տեղադրվեցին անհայտ կորածների մասին պատմող նոր նյութեր, որոնք տրամադրեցին նրանց հարազատները:

Ավարտին կատարվեց այցելություն Աշտարակի գերեզմանատուն եւ հիշատակի տուրք ու խնկարկում կատարվեց զոհված ազատամարտիկների շիրիմներին: